Avstraliyaning Melburn shahri markazidagi yo‘llardan birida avtomobil yo‘lovchilarni bosib o‘tdi. Politsiya ma’lumotiga ko‘ra, bu hodisa oqibatida 12 kishi jarohatlangan, OAV jabrlanganlar soni 20 nafarga yaqin ekanini aytmoqda. Voqea joyida olingan fotosuratlarda yirik oq avtomobil ko‘cha o‘rtasida to‘xtab turgani, uning atrofini odamlar o‘rab olganini ko‘rish mumkin. Guvohlarning so‘zlariga ko‘ra, avtomobil haydovchisi tormoz bosishni xayoliga ham keltirmasdan harakatlangan. Politsiya haydovchini qo‘lga olgan. Hozircha bu holat terrorizmga aloqadorligi haqida ma’lumot yo‘q. Qayd etish kerakki, keyingi vaqtlarda terrorchilar Yevropa va AQSh shaharlarida ko‘p martalab avtomobilni yo‘lovchilar ustiga haydash orqali teraktlar sodir etgan.